ครม เห็นชอบสินเชื่อสู้ภัยโควิด-19 วงเงิน 20,000 ล้านบาท ให้ธนาคารรัฐ 2 แห่ง นำไปช่วยเหลือร้านค้า เอสเอ็มอี
นายอาคม เติมพิทยาไพสิฐ รัฐมนตรีว่าการกระทรวงการคลัง เปิดเผยหลังการประชุมคณะรัฐมนตรี (ครม.) วันนี้(5 พ.ค.64) ว่า ที่ประชุม ครม.อนุมัติหลักการมาตรการสินเชื่อสู้ภัยโควิด-19 วงเงินรวม 20,000 ล้านบาท ให้ธนาคารและสถาบันการเงินของรัฐ 2 แห่งคือ ธนาคารออมสินและธนาคารเพื่อการเกษตรและสหกรณ์การเกษตร  หรือ ธ.ก.ส. นำไปข่วยเหลือผู้ประการ เอสเอ็มอี ร้านค้า ที่ได้รับผลกระทบให้สามารถขอสินเชื่อได้ 10,000 บาทต่อราย ระยะเวลากู้ไม่เกิน 3 ปี ปลอดชำระเงินต้นและดอกเบี้ยเป็นเวลา 6 เดือน อัตราดอกเบี้ยไม่เกินร้อยละ 0.35 ต่อเดือน ซึ่งทั้ง 2 ธนาคารจะพิจารณาจัดลำดับความสำคัญของลูกหนี้ที่ได้รับผลกระทบเพื่อให้การดูแลลูกหนี้เป็นไปอย่างเหมาะสมโดยจะเริ่มดำเนินการตั้งแต่วันที่ ครม.มีมติเห็นชอบถึงวันที่ 31  ธันวาคม 2564 นอกจากนี้ ครม.ยังได้อนุมัติวงเงินชดเชยกรณีเกิดความเสียหายอีก  10,000 ล้านบาท ยืนยันเป็นไปตามวินัยการเงินการคลังนอกจากนี้ ยังเห็นชอบมาตรการพักชำระหนี้ของสถาบันการเงินเฉพาะกิจ โดยให้ขยายระยะเวลาพักชำระหนี้โดยการพักชำระเงินต้นให้แก่ลูกหนี้ตามความสมัครใจออกไปจนถึงวันที่ 31 ธันวาคม 2564 เพื่อลดภาระการชำระหนี้เป็นการชั่วคราวให้แก่ลูกหนี้หรือนำเงินที่จะต้องชำระหนี้ไปเป็นสภาพคล่องเพื่อใช้จ่ายในชีวิตประจำวัน หรือประกอบธุรกิจในช่วงที่มีความไม่แน่นอนสูงโดยจะต้องไม่เป็นการเพิ่มภาระให้แก่ลูกหนี้มากจนเกินไป